**Előterjesztés**

**Körmend Város Önkormányzata Képviselő-testülete 2023. október 27-i rendkívüli ülésére**

**Tárgy**: Kormányengedélyhez kötött hitelfelvétel

*Tisztelt Képviselő-testület!*

2022. évben Körmend élt a kormányengedélyes hitelfelvétel lehetőségével a közvilágítás korszerűsítéséhez kapcsolódóan, és az 1619/2022. (XII.13.) Korm. határozat meghozatalát követően, év végén aláírásra került a hitelszerződés módosítása.

A tervek elkészültek, a Képviselő-testület megtárgyalta a közbeszerzési kiírást. A közbeszerzés még nem indult el, mert a közbeszerző által kért tervezői kiegészítő munkák egyeztetése elhúzódott, több – elsősorban közbeszerzés jogi kérdés merült fel, amit a tervezőknek meg kellett érteniük, és el kellett fogadniuk ahhoz, hogy a kiegészítő munkák elkészüljenek. A közbeszerzés viszont várhatóan el tud indulni még ebben az évben, mert megtörtént az utolsó egyeztetés is a közbeszerző és tervezők között. Közben a jegybanki alapkamat is csökkent, ami nagyon fontos egy ekkora beruházás indításánál, az árakra ez mindenképpen kedvezően hat. Az energiaválság miatt prioritást élvez, hogy a korszerűsítést végre kell hajtani, hiszen nagymértékű megtakarítás érhető el a korszerűsített lámpakarokkal, lámpatestekkel magas energiaárak mellett.

A létesítmény célja a közvilágítás korszerűsítése LED lámpatestekkel a város 136 utcáját érintően. Jelentős teljesítményváltozás eredményezhető, amely a közvilágítás költségeit jelentős mértékben csökkentheti. A tervdokumentáció 1.637 db lámpatest elbontását és 1.704 db új lámpatest elhelyezését tartalmazza, valamint számol a kivitelezés során a bontásból származó hulladéklerakási díjjal, a kivitelezéshez szükséges emelőkosaras gépjármű igénybevételével. A kivitelezéshez a közműszolgáltató részéről szakfelügyelet, valamint forgalomtechnikai terv készítése szükséges, amely költségeket a tervdokumentáció figyelembe vesz.

Mindenképpen szeretnénk, ha a 2024. évben a közvilágítás korszerűsítésének lehetősége biztosított lenne, ezért a hitelszerződés hosszabbítására van szükség. A szerződéses összeg miatt a Kormány engedélyére van szükség, mivel a stabilitási törvény előírása alapján engedély szükséges, amennyiben a módosított szerződés futamideje az eredetihez képest hosszabb, annak ellenére, hogy az ügylet célja változatlan.

A közvilágítás korszerűsítés fejlesztési cél esetében a hitel felvételéhez kormányzati hozzájárulás szükséges. Amennyiben az önkormányzat a hozzájárulást ebben az évben megkapja, akkor a módosított hitelszerződéseket is meg kell kötnie ebben az évben.

A határozati javaslat tartalmazza részletesen a hitelfelvételével kapcsolatos kötelezettségeket.

Kérem a Tisztelt Képviselő-testületet, hogy az előterjesztést tárgyalja meg és fogadja el.

**Határozati javaslat**

Körmend város Önkormányzati Képviselő-testülete fejlesztései megvalósításhoz elhatározza hitel felvételét az alábbiak szerint.

1. Közvilágítás rekonstrukcióhoz 285.000.000 Ft.

Futamidő: 10 év.

1. Körmend Város Önkormányzata az előterjesztés szerinti hitelfelvételhez kéri a Magyar Kormány hozzájárulását.
2. a). Körmend város Önkormányzata Képviselő-testülete kötelezettséget vállal a hitel visszafizetésére, valamint arra, hogy a hitel futamideje alatt költségvetésének összeállításakor a felvett hitelt és járulékait betervezi és jóváhagyja, és a hitelt folyósító hitelintézet részére a hitelintézetnél, illetve más pénzügyi intézménynél vezetett – fizetési - és alszámlájára - ahol ezt jogszabály nem zárja ki - beszedési megbízást biztosít.

A hitel biztosítéka:

1. a futamidő alatti évek költségvetésébe a felvett hitelt és járulékait betervezi és jóváhagyja.
2. Az Önkormányzat a hitel fedezeteként ajánlja fel a mindenkori hatályos jogszabályok alapján figyelembe vehető valamennyi költségvetési bevételét, annak hitel fedezetéül történő engedményezését.
3. valamint minden további nem nevesített költségvetési bevétel engedményezése
4. bank által előírt egyéb jogi biztosíték
5. felhatalmazáson alapuló beszedési megbízás biztosítása.

A Testület nyilatkozik arról, hogy a már meglévő hitelekből, kezességvállalásokból és az igényelt hitelből adódó éves kötelezettségeit figyelembe véve nem esik az 2011. évi CXCIV. tv. 10. §. /5/ bekezdésében meghatározott korlátozás alá.

b). Felhatalmazást ad a Polgármesternek, hogy az 1./ pont szerinti feltételekkel történő hitelfelvétel ügyében eljárjon, és a legjobb ajánlatot tevő hitelintézettel a hitelszerződést és a kapcsolódó biztosítéki szerződéseket, felhatalmazáson alapuló beszedési megbízást aláírja az Önkormányzat képviseletében.

Körmend, 2023. október 25.

**Bebes István**

**polgármester**